
INNLEDNING

Bakgrunn for studiet

Høgskolen i Oslo ved Avdeling for økonomi-, kommunal- og sosialfag, ØKS, har tilbudt hovedfag i sosialt arbeid siden 1992. Høgskolen har hatt avtale om samarbeid om dette hovedfaget med Norges teknisk-naturvitenskapelige universitet, NTNU, Fakultet for samfunnsvitenskap og teknologiledelse, SVT. I forbindelse med endringer i lov om universiteter og høgskoler, er det vedtatt en endring i gradsstrukturen i norsk høgre utdanning. Høgre grads studier vil heretter få betegnelsen mastergrad. Høgskolen i Oslo startet mastergradsstudium i sosialt arbeid, 120 studiepoeng, fra august 2003. 

Avdeling ØKS tilbyr grunnutdanning av barnevernpedagoger og sosionomer, etter- og videreutdanninger, samt kurs og konferanser på området sosialt arbeid. Avdelingen har også et godt etablert forskningsmiljø, Sosialforsk. Lærerne som er tilknyttet mastergradsstudiet i sosialt arbeid driver alle egen forskning, og studentene vil kunne knytte seg til deres forskningsprosjekter. 

Studiets formål

Studiet skal kvalifisere til:

· høgre stillinger i sosialtjenesten som krever kunnskap om systematisk dokumentasjon og evaluering av virksomheten, og som kan medvirke i fagutvikling innen sosial- og barneverntjenesten.

· høgre stillinger innen klinisk sosialt arbeid som krever kunnskap om systematisk dokumentasjon og evaluering av virksomheten, og som kan medvirke i fagutvikling innen somatisk og psykiatrisk helsevesen.

· undervisningsstillinger ved sosialarbeiderutdanningene.

· forskningsstillinger på lavere nivå innen fagfeltet sosialt arbeid.

· opptak til doktorgradsstudier.

Opptakskrav

Grunnlag for opptak

Generelt grunnlag for opptak er fullført og bestått tre-årig barnevernpedagog- eller sosionomutdanning eller tilsvarende utdanning som kan godkjennes som likeverdig med dette. 

Kvoter

1. 50 % av studieplassene er forbeholdt søkere med enten bachelorgrad eller treårig grunnutdanning som barnevernspedagog, sosionom eller tilsvarende dersom de har eksamensresultater etter en gradert skala og ikke har 60 studiepoeng relevant tilleggsutdanning utover minstekravet (gruppe I).

2. 50 % av studieplassene er forbeholdt søkere med tre-årig barnevernpedagog- eller sosionomutdanning og 60 studiepoeng relevant utdanning utover minstekravet (gruppe II). Søkere med grunnutdanning med karakteren bestått/ikke bestått kan kun konkurrere i gruppe II. 
3. Søkere som kun har bestått/ikke bestått som karakter på 60 studiepoengs relevant tilleggsutdanning kan søke om å bli vurdert skjønnsmessig. Ansatte i faglige stillinger i universitets- og høgskolesektoren kan gis prioritet gitt at de har 50 % stilling eller mer og av minimum to års varighet.
Dersom en av gruppene ikke fylles av kvalifiserte søkere går disse plassene over til den andre gruppen.
Rangering av søkere

Gruppe I rangeres etter hovedkarakter på bachelorgraden eller grunnutdanning. Karakteren må være C eller bedre. Ved poenglikhet rangeres søkerne etter alder, eldre foran yngre. Søkere som fortsatt står likt rangeres ved loddtrekning.

Gruppe II rangeres etter gjennomsnittskarakter på 60 studiepoeng fra samfunnsvitenskapelige fag, jus, historie, filosofi og idéhistorie. Studier som legges til grunn for karakterberegning må omfatte minst 30 studiepoeng og ha vurderingsuttrykk etter gradert karakterskala.

Søkere i gruppe II får tilleggspoeng for inntil 4 års relevant utdanning utover kravene om 3 årig grunnutdanning og 60 studiepoeng etter gradert karakterskala. Med relevant utdanning menes samfunnsvitenskapelige fag, jus, historie, filosofi og idéhistorie. Studier som legges til grunn for tilleggspoeng må omfatte minst 30 studiepoeng og kan ha vurderingsutrykk bestått/ikke bestått eller etter gradert karakterskala.
Søkere i gruppe II får tilleggspoeng for inntil 5 års relevant praksis etter fullført grunnutdanning. Praksis må være i minst 50 % stilling i minimum ett år. Omfang av og innhold i praksis må være dokumentert av arbeidsgiver.

Søkere som står likt etter karakterpoeng og tilleggspoeng for utdanning og praksis utover minstekrav rangeres etter loddtrekning.

Beregning av konkurransepoeng

Gjennomsnitts tallkarakter konverteres til bokstavkarakterer etter følgende skala: 

1,0 – 2,2 er lik A 

2,3 – 2,5 er lik B 

2,6 – 2,7 er lik C 

Karakteren må være C eller bedre. 

Bokstavkarakterene konverteres til konkurransepoeng etter følgende skala:

A gir 7 poeng 

B gir 5 poeng 

C gir 3 poeng 

Tilleggspoeng for relevant utdanning gis etter følgende skala:
30 studiepoeng gir 0,25 poeng.

60 studiepoeng gir 0,5 poeng.

Det gis maksimalt 2 tilleggspoeng for relevant utdanning.
Tilleggspoeng for relevant praksis gis etter følgende skala:

Ett års praksis i full stilling gir 0,5 poeng. 

Ett års praksis i 50 % stilling gir 0,25 poeng. 

Det gis maksimalt 2,5 tilleggspoeng for relevant praksis.
Opptakskomité

Avdelingsstyret oppnevner opptakskomité for mastergradsstudiet i sosialt arbeid. Komitéen har ansvar for opptaket. 

Klage på opptak
Klage på søknad om opptak til mastergradsstudiet i sosialt arbeid skal stiles til Klagenemnda ved Høgskolen i Oslo og sendes Avdeling for økonomi-, kommunal og sosialfag.

Utdanningsplaner

Studentene vil ved studiestart bli informert om studiets formål, de ulike emner, vurderingsformer, forventet studieprogresjon samt fordelingen av rettigheter og plikter mellom lærere og studenter i de ulike deler av studiet. Denne informasjonen danner grunnlaget for den enkelte students utdanningsplan. Hver enkelt student tildeles i løpet av den første måneden en veileder blant de fast tilsatte i lærerstaben, og i løpet av første semester utarbeides en utdanningsplan for studenten. Planen skal synliggjøre høgskolens forpliktelser overfor studenten og studentens ansvar for å gjennomføre studiet etter en nærmere avtalt studieprogresjon. Studieprogresjonen forventes å være to år for heltidsstudenter og inntil fire år for deltidsstudenter. 

VURDERING

Underveisvurdering

Det knyttes ulike former for underveisvurdering til hvert kurs ved studiet og til det selvstendige arbeidet. Hvilke former for vurdering som vil bli benyttet går fram av de ulike emnebeskrivelsene.

Eksamen og sensur

Det skal avlegges eksamen i to obligatoriske kurs, ”Sosialt arbeids teori” og ”Videregående forskningsmetode og design”, og i to valgfrie kurs. I tillegg skal det gjennomføres et selvstendig arbeid. Den avsluttende eksamen er knyttet til det selvstendige arbeidet. De obligatoriske kurs har et omfang på henholdsvis 20 og 25 studiepoeng, hvert av de valgfrie kursene på 15 studiepoeng og det selvstendige arbeidet har et omfang på 45 studiepoeng. Til sammen utgjør dette 120 studiepoeng.

Det benyttes ekstern sensor i vurderingen av det avsluttende selvstendige arbeidet og ved eksamen i det obligatoriske kurset i sosialt arbeids teori. Det obligatoriske kurset i videregående forskningsmetode og design deles i tre moduler, henholdsvis ”Vitenskapsteori”, 10 studiepoeng, ”Kvantitativ metode” og ”Kvalitativ metode” har tilsammen 15 studiepoeng. Det avlegges en avsluttende skriftlig eksamen med oppgaver fra to av de tre modulene. De to modulene bestemmes ved loddtrekning. Studentene får under eksamen vite hvilke to moduler de kommer opp i. Eksamen i ”Videregående forskningsmetode og design” gjennomføres med to interne sensorer hvorav en er faglærer. Eksamen i de valgfrie kursene gjennomføres med én intern sensor, som er faglærer. 

Ved klage på sensur blir det benyttet ekstern sensor.

Det vil ved alle studiets fem eksamener bli benyttet en gradert skala med fem trinn fra A til E for bestått og F for ikke bestått. Karakterene inngår på vitnemålet og vektes etter studiepoeng til én hovedkarakter. 

EMNEBESKRIVELSER

Obligatoriske kurs

SA 306 Sosialt arbeids teori 

Studiepoeng

20

Varighet:

2 semestre (høst 03/vår 04)

Underveisvurdering:
Godkjent semesteroppgave på ca 15 sider. Semesteroppgaven vurderes av faglærer. Semesteroppgaven må være godkjent, men vurderingen inngår ikke på vitnemålet. Semesteroppgaven gis i kursets første semester. 

Eksamen: 

8 timer, skriftlig.

Sensur:
Faglærer og ekstern sensor.

Karakterskala:
Fem trinn fra A til E for bestått og F for ikke bestått. Karakteren inngår på vitnemålet.

Mål 

Gjennom undervisningen skal studenten tilegne seg kunnskap om og forståelse for sosialt arbeid som fagområde og kunne analysere ulike prosesser der sosialt arbeid inngår på ulike nivåer. Videre skal studenten gjøre seg kjent med ikke bare oversatt litteratur, men også originale kilder. 

Innhold 

Den teoretiske undervisningen vil gjennomgående relateres til sosialt arbeid som praksisområde. Det gis undervisning om sosialt arbeids grunnleggere der en leser primærkilder. I andre land oppsto sosialt arbeid tidlig som en akademisk disiplin. Den norske historien plasseres i en slik sammenheng. Videre legger en særlig vekt på forholdet mellom teori og praksis slik det fremkommer i sosialt arbeid og hvordan ulike kunnskapssyn bidrar til å behandle disse begrepene som enten dikotome eller utfyllende størrelser.

Den analytiske målsettingen gjør at studenten får erfaring med å analysere tekster, heri inngår den sosiale virkelighet som tekst, etter ulike teoretiske perspektiv. På den måten vil studenten få erfaring med at ulike analytiske spørsmål til en tekst gir forskjellig resultat. Det undervises mer inngående i to analytiske perspektiv, nemlig systemteori og symbolsk interaksjonisme som innbefatter sosial konstruktivisme. Ideen er at det mer omfattende analytiske arbeidet i et begrenset antall teoretiske perspektiv vil ha overføringsverdi til andre områder. 

Semesteroppgaven. Studentene skal begrunne hvorfor det temaet som de har valgt for sin masteroppgave vil være interessant for flere enn dem selv. I tillegg skal semesteroppgaven inneholde en eksplisitt formulering og diskusjon av hensikten med studien og problemstillingen. Oppgaven leveres i slutten av første semester. Semesteroppgaven skal ha et omfang på ca. 20 sider, definert på samme måte som det selvstendige arbeidet. 

Pensum er på ca. 1200 sider, se vedlagte pensumoversikt.

SA 307 Videregående forskningsmetode og design

Studiepoeng:

25 (15 + 10)

Moduler:

Vitenskapsteori, 10 studiepoeng




Kvantitative design og statistikk og




Kvalitative design (til sammen 15 studiepoeng)

Varighet:

2 semestre (høst 03/vår 04)

Underveisvurdering:
Oppgaver med faglærers vurdering ca. midt i den enkelte undervisningsmodul. Vurderingen inngår ikke på vitnemålet.

Semesteroppgave. Semesteroppgaven må være godkjent før eksamen. Vurderingen inngår ikke på vitnemålet. Semesteroppgaven gis i kursets andre semester.

Eksamen: 
8 timers skriftlig eksamen. Det gis oppgaver fra to av de tre modulene. 

Sensur:

           En faglærer og en intern sensor.

Karakterskala:
Fem trinn fra A til E for bestått og F for ikke bestått. Karakteren inngår på vitnemålet.

Mål 

Gjennom arbeidet med dette emnet skal studenten tilegne seg kunnskaper om  vitenskapsteori, forskningsdesign, kvantitative og kvalitative metoder. Kunnskapene skal tilegnes slik at de kan anvendes i arbeidet med det selvstendige arbeidet. Studentene skal videre tilegne seg kunnskap om de ulike metoders anvendelighet og relevans for det forskningsspørsmål som stilles.

Innhold 

I modulen ”Vitenskapsteori” undervises det i ulike vitenskapsteoretiske syn på utvikling av kunnskap, om sammenhengene mellom menneskesyn og vitenskapssyn og om forskningsetikk og dennes betydning for gjennomføring av utviklingsarbeider og vitenskapelige undersøkelser.  

I modulen ”Kvantitative design og statistikk” undervises det i forskningsdesign og forskningsdesignets følsomhet for typer av forskningsspørsmål, om validitets- og reliabilitetsmodeller og om univariate, bivariate og enkelte multivariate statistiske metoder. 

I modulen ”Kvalitative design” undervises det i ulike metoder for innsamling, bearbeiding og analyse av kvalitative data, om sammenhengen mellom analyse av kvalitative data, begreps- og teoriutvikling og om prinsipper for utvikling av gode kvalitative forskningsspørsmål.
Semesteroppgave. Studenten skal skrive en semesteroppgave som bygger videre på den semesteroppgaven som ble gjennomført i SA 306. I semesteroppgaven i SA 307 skal en i tillegg til en begrunnelse for problemstilling og valg av innfallsvinkel også utdype den metodiske tilnærmingen til oppgaven. Det er ønskelig at forskningsetiske dilemmaer i forbindelse med datainnsamlingen drøftes. Semesteroppgaven skal godkjennes før eksamen i emnet. Semesteroppgaven skal ha et omfang på ca. 20 sider, definert på samme måte som det selvstendige arbeidet. 

Pensum er på ca. 1200 sider, se vedlagte pensumoversikt.
Valgfrie kurs

SA 308 Familie og nettverk

Studiepoeng

15

Varighet: 

Ett semester

Undervisning:
Etter særskilt kunngjøring

Underveisvurdering:
Én lærervurdert studentoppgave.
Eksamen:

Semesteroppgave på ca 15 sider. 

Sensur:

           Intern sensor (faglærer).

Karakterskala:
Fem trinn fra A til E for bestått og F for ikke bestått. Karakteren inngår på vitnemålet.

Mål 

Gjennom arbeidet med emnet skal studenten tilegne seg kunnskap om begrepene familie og nettverk. Et annet mål er at studenten skal tilegne seg kunnskap om ulike familieformer der kjernefamilien har et modellmonopol i forhold til andre familieformer i vår vestlige kultur. Videre skal studenten tilegne seg kunnskap om sin praksis gjennom en kritisk gjennomgang av den demografiske situasjonen før og nå i Norge og i andre land.

Innhold 

Emnet gir kunnskap om og innsikt i hvordan begrepene familie og nettverk varierer til tross for at det hersker en enighet i dagligtalen og i vårt vitenskapelige språk om hva vi mener med dem og om hvem som inngår i disse. Gjennom den teoretiske undervisningen og øvelser vil analysene være avhengig av hvilket nivå de analyseres ut fra og med fokus på forskjellen mellom åpne og lukkede kategorier. Undervisningen består i å dekonstruere familie- og nettverksbegrepene, og dette arbeidet vil ha overføringsverdi til andre begreper.

Det undervises også i ulike familieformer, og deres forhold til den overordnede familieformen blir vesentlig. De høye skilsmissetallene i forrige århundre har gitt oss flere nye familieformer, så som samboende, den moderne stefamilie og særbo. Blant de demografiske forholdene og forandringene det undervises i, kan nevnes fødsels- og dødstall, giftemåls- og skilsmissetall, forandringer i familiestrukturer i ulike land, med spesiell vekt på norske forhold.

Semesteroppgaven skal ha et omfang på ca. 15 sider, definert på samme måte som

det selvstendige arbeid. 

Pensum er på ca. 750 sider, se vedlagte pensumoversikt.
SA 309 Sosial- og velferdspolitikk 

Studiepoeng

15

Varighet: 

Ett semester

Undervisning:
Høstsemesteret 03

Underveisvurdering:   Én lærervurdert studentoppgave. 

Eksamen:

Semesteroppgave på ca 15 sider. 

Sensur:

           Intern sensor (faglærer)

Karakterskala:
Fem trinn fra A til E for bestått og F for ikke bestått. Karakteren inngår på vitnemålet.

Mål 

Gjennom arbeidet med emnet skal studentene tilegne seg kunnskaper om sosialpolitikkens betydning for forståelse og utøvelse av sosialt arbeid. De skal også tilegne seg kunnskaper om det teoretiske og empiriske grunnlag for utforming og forvaltning av sosial- og velferdspolitikk, nasjonalt og internasjonalt. 

Innhold 

Emnet gir en oversikt over sosialpolitisk teori, fordelingspolitikk, ansvarsfordeling

mellom offentlige og private aktører, og helse-, sosial- og barneverntjenestens utvikling – både nasjonalt og lokalt gjennom utviklingen av velferdsstaten og velferdskommunen. En legger særlig vekt på utviklingen i Norge i den senere tid, og på de rammebetingelser dette gir for utøvelse av sosialt arbeid som fag. Det undervises også om velferdsstatens historiske røtter og komparativ sosialpolitikk. Kurset vil også ta opp aktuelle tema, og kan derfor variere fra gang til gang. 

Semesteroppgaven skal ha et omfang på ca. 15 sider, definert på samme måte som det selvstendige arbeidet. 

Pensum er på ca. 750 sider, se vedlagte pensumoversikt
SA 310 Organisasjon og administrasjon

Studiepoeng

15

Varighet: 

Ett semester

Undervisning:
Etter særskilt kunngjøring

Underveisvurdering:
Én lærervurdert studentoppgave. 

Eksamen:

Semesteroppgave på ca 15 sider. 

Sensur:

           Intern sensor (faglærer)

Karakterskala:
Fem trinn fra A til E for bestått og F for ikke bestått. Karakteren inngår på vitnemålet. 

Mål 

Studenten skal gjennom arbeidet med dette emnet tilegne seg kunnskaper om organisatoriske og administrative systemers betydning for forståelse og utøvelse av sosialt arbeid. De skal også tilegne seg kunnskaper om det teoretiske og empiriske grunnlag for utvikling av organisasjonsmodeller som er relevante for sosialtjenesten. 

Innhold 

Emnet gir en oversikt over organisasjonsteoretiske problemstillinger knyttet til velferds- og omsorgsorganisering. Temaene vil kunne spenne fra drivkrefter og prosesser som

profesjonalisering, klientifisering, avinstitusjonalisering, privatisering, effektivisering og

samordning, til rådende ideologier når det gjelder organisasjonsaktiviteter som

administrasjon, styring, planlegging, evaluering og samarbeid. Kurset vil ta opp aktuelle

tema, og kan derfor variere fra gang til gang. 

Semesteroppgaven skal ha et omfang på ca. 15 sider, definert på samme måte som det selvstendige arbeidet. 

Pensum er på ca. 750 sider, se vedlagte pensumoversikt.

SA 320 Sosialt arbeid – kjønnsteoretisk analyse

Studiepoeng:

15

Varighet: 

Ett semester

Undervisning:
Høstsemesteret 03

Underveisvurdering:
Én lærervurdert studentoppgave.


Eksamen:
Semesteroppgave på ca 15 sider. 

Sensur:

           Intern sensor (faglærer)

Karakterskala:
Fem trinn fra A til E for bestått og F for ikke bestått. Karakteren inngår i vitnemålet. 

Mål 

Gjennom arbeidet med dette emnet skal studenten tilegne seg kunnskap om kjønnsteoretiske analyser og kunne benytte dem i forhold til fagfeltet sosialt arbeid. Emnet skal sette studenten i stand til å gjennomføre kjønnsteoretiske analyser. Populært kan en si at en skal gi studenten ’kjønnete briller’.

Innhold 

Kjønn som analytisk kategori kan benyttes som en variabel, men også som meningsskapende kategori. Perspektivet som undervises er ikke bare å se kjønn som en egenskap ved personen, men også som noe som skapes og gjenskapes gjennom samhandlingen. Kjønn blir således noe en gjør i en pågående interaksjon med andre. Emnet tar opp grunnleggende kjønnsteoretiske problemstillinger innen sosialt arbeid. En vil gjennomgå den historiske utviklingen av kjønnsforskning i Norge og internasjonalt. Klassiske så vel som samtidige tekster vil bli gjennomgått. Kurset vil presentere utvalgte forskningsprosjekter.

Semesteroppgaven skal ha et omfang på ca. 15 sider, definert på samme måte som det selvstendige arbeidet. 

Pensum er på ca. 750 sider, se vedlagte pensumoversikt. 

SA 321 Barnevernforskning 

Studiepoeng:

15

Varighet: 

Ett semester

Undervisning:
Etter særskilt kunngjøring

Underveisvurdering:   Én lærervurdert studentoppgave.  

Eksamen:

Semesteroppgave på ca 15 sider. 

Sensur:


Intern sensor (faglærer)

Karakterskala:
Fem trinn fra A til E for bestått og F for ikke bestått. Karakteren inngår på vitnemålet.

Mål 

Gjennom arbeidet med emnet skal studentene tilegne seg kunnskap om hvordan barnevernet kan studeres og forståes i et samfunnsperspektiv, i et foreldreperspektiv og i et barneperspektiv. De skal også tilegne seg kunnskaper om det empiriske grunnlag for å vurdere effekter av barnevernets tiltak. 

Innhold

Emnet gir en oversikt over nyere nasjonal og internasjonal forskning innen barnevernområdet. Det blir lagt vekt på å presentere forskningsmetodiske tilnærminger som egner seg til å belyse problemstillinger innen barnevernfeltet. Oppbyggingen vil være slik at hver problemstilling settes inn i en tematisk og teoretisk sammenheng, og eksemplifiseres med konkrete prosjekter og diskusjon om metodevalgene.

Semesteroppgaven skal ha et omfang på ca. 15 sider, definert på samme måte som det selvstendige arbeidet. 

Pensum er på ca. 750 sider, se vedlagte pensumoversikt. 


SA 322 Kasusstudier som forskningsmetode i klinisk sosialt arbeid

Studiepoeng:             15

Varighet: 

Ett semester

Undervisning:
Etter særskilt kunngjøring

Underveisvurdering:  Én lærervurdert studentoppgave.
Eksamen:

Semesteroppgave på ca 15 sider. 

Sensur:

           Intern sensor (faglærer).

Karakterskala:
Fem trinn fra A til E for bestått og F for ikke bestått. Karakteren inngår på vitnemålet.

Mål 

Gjennom arbeidet med emnet skal studentene tilegne seg kunnskaper om hvordan kasusmetoden kan anvendes som en systematisk tilnærming til studier av egen praksis. De skal også tilegne seg kunnskaper om kasusstudier slik at denne metoden kan brukes som en del av det metodiske grunnlaget for det selvstendige arbeidet.

Innhold 

Kurset vil gi en oversikt over de metodologiske utfordringer og muligheter som ligger i å bruke kasusstudier av klinisk sosialt arbeid som forskningsmetode. En vil gjennomgå moderne litteratur om hvordan kasusstudier kan legges opp for å utvikle mest mulig gyldig og pålitelig kunnskap om avgrensede kliniske problemstillinger, lese enkelte klassiske kasusstudier samt trene deltakerne til å vurdere hvordan data fra egen klientpraksis kan brukes som kilder til kunnskap. 

Semesteroppgaven skal ha et omfang på ca. 15 sider, definert på samme måte som det selvstendige arbeidet. 

Pensum er på ca. 750 sider, se vedlagte pensumoversikt.

Selvstendig arbeid

SA 392 Mastergradsoppgave i sosialt arbeid

Studiepoeng:  
           45

Varighet: 

1 1/2 semester

Underveisvurdering:
Individuell veiledning og oppgaveseminar.

Eksamen: 
Mastergradsoppgaven gis egen karakter. Studenten presenterer oppgaven i forelesningsform (ca. 30 minutter) og gjennomgår deretter en muntlig prøve. Forelesningen og den muntlige prøven brukes til å justere karakteren som er gitt for mastergradsoppgaven.

Sensur:

           Intern sensor og ekstern sensor. Veileder kan ikke være sensor.

Karakterskala:
Fem trinn fra A til E for bestått og F for ikke bestått. Karakteren inngår på vitnemålet.
Mastergradsoppgaven skal være en systematisk undersøkelse av et emne

studenten selv velger. Inntil to studenter kan gå sammen om å skrive en felles oppgave. Individuelle oppgaver forventes å ha et omfang på omlag 65 sider, definert ved 12

punkts Times New Roman og 1,5 i linjeavstand. Oppgaver skrevet av to studenter forventes å ha et omfang på om lag 130 sider og skal gis én og samme karakter. Det skal ved innlevering vedlegges et skriv der det går fram hvilke deler av oppgaven den enkelte student har hovedansvar for. Den enkelte student skal presentere sin del av oppgaven i forelesningsform og deretter gjennomgå en individuell muntlig prøve. 

Mastergradsstudiet i sosialt arbeid oppnevner en veileder, fortrinnsvis blant de fast tilsatte i undervisningsstilling ved mastergradsstudiet eller ved annen seksjon ved avdeling ØKS etter søknad fra studenten. Veiledning er en vesentlig komponent i arbeidet med mastergradsoppgaven. Den medvirker til at studenten skaffer seg de nødvendige kunnskaper og innebærer en nødvendig kvalitetssikring ved innsamling og behandling av data, samt at dette foregår innenfor forskningsetiske retningslinjer. Veiledning på mastergradsoppgaven er derfor en obligatorisk del av studiet. Normalt bør en søke om veileder så snart tema for det selvstendige arbeidet er noenlunde klart. Oppgaveseminar arrangeres etter særskilt kunngjøring.

ANDRE UNDERVISNINGSTILBUD

I tillegg til de kurs som inngår i studieplanen vil det bli gitt tilbud til studentene om å delta i ulike kurs, seminarer og andre fora. De mest omfattende av disse er:

· oppgaveseminar for studenter som arbeider med mastergradsoppgaven.

· kurs i kvalitativ intervjuing i forskning, beregnet på studenter med særlig interesse for området. Kurset baserer seg på planlegging og gjennomføring av studentenes egne forskningsintervjuer. Seminaret ledes av professor Jan Trost.

· seminar om profesjonell utvikling og veiledning. Seminaret tar utgangspunkt i og drøfter deler av den empiriske og konseptuelle kunnskap som foreligger om hjelperes profesjonelle utvikling. Denne kunnskapen omhandler temaer som grenseoppgangen mellom integrering av det personlige og profesjonelle selvet, motivasjon til å velge hjelperrolle, perspektiver på hjelperrelasjonen og yrkesrollen, hjelperes emosjonalitet, utfordringer, vansker og belastninger i det profesjonelle arbeidet og håndtering av dette. Seminaret ledes av professor Helge Rønnestad.

· Verkstedmodellens venner. Faglige foredrag med fokus på praksisbasert kunnskap. Seminaret ledes av høgskolelektor John Lundstøl.

· Pensumutviklingsseminar. Nåværende og tidligere studenter og lærere ved grunnutdanningene og mastergradsstudiet gjennomgår ny litteratur med sikte på eventuell inkludering i pensum. Seminaret ledes av høgskolelektor John Lundstøl.

I tillegg arrangeres fora for studenter og lærere, der faglige diskusjoner kombineres med sosialt samvær.

Disse tilbudene vil bli kunngjort særskilt.

1
1

